12 สิงหาลูกพาแม่นั่งรถไฟฟ้า BTS ฟรี
12 สิงหาลูกพาแม่นั่งรถไฟฟ้า BTS ฟรี ตั้งแต่เวลา 06.00 น. – 24.00 น.
1 ส.ค. 2561

นายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) ผู้ให้บริการรถไฟฟ้าบีทีเอส ในเครือ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS แจ้งว่า เนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 วันที่ 12 สิงหาคม 2561 ซึ่งถือว่าเป็นวันแม่แห่งชาติรถไฟฟ้า บีทีเอส จะจัดกิจกรรมส่งเสริมให้ลูกได้แสดงความกตัญญูกตเวทีต่อแม่ และสนับสนุนสถาบันครอบครัวให้มีความใกล้ชิดมากยิ่งขึ้น
โดยลูกสามารถพาแม่โดยสารรถไฟฟ้าบีทีเอสฟรี ตลอดสาย ทุกเส้นทาง รวมทั้งส่วนต่อขยาย สายสุขุมวิท และสายสีลม ตั้งแต่เวลา 06.00 น. – 24.00 น. รวมทั้งรถโดยสารด่วนพิเศษบีอาร์ที ซึ่งแม่และลูกจะต้องขึ้น/ลงสถานีเดียวกัน สามารถติดต่อขอรับคูปองเดินทางฟรี ได้ที่ห้องจำหน่ายบัตร นอกจากนี้ บริษัทฯ ยังได้ยกเว้นค่าโดยสารสำหรับเด็กที่มีส่วนสูงไม่เกิน 90 ซม.อีกด้วย
สำหรับสถานที่ท่องเที่ยวในกรุงเทพมหานคร ที่อยู่ในเส้นทางรถไฟฟ้าบีทีเอส ที่ลูกสามารถพาแม่เดินทางไปนั้น อาทิ เดินเที่ยวชม หอศิลปวัฒนธรรมแห่งกรุงเทพมหานคร โดยลงที่สถานีสนามกีฬาแห่งชาติ แล้วไปต่อที่ มาดาม ทุสโซ พิพิธภัณฑ์หุ่นขี้ผึ้ง หรือแวะชมโลกสัตว์น้ำที่ Sea Life Bangkok Ocean World โดยลงรถไฟฟ้าที่สถานีสยาม หรือพาไปเดินซื้อของที่ ตลาดนัดสวนจตุจักร ลงรถไฟฟ้าที่สถานีหมอชิต เป็นต้น